Počinje nova era menadžiranja otpadom – poručila je glavna izvršna službenica opštinske administracije Severna Mitrovica, Adrijana Hodžić, tokom ceremonije otvaranja bokseva za kontejnere u ovoj opštini. Svečanu vrpcu sa jedne od 25 lokacija na kojima su postavljeni boksevi zbog kojih će životna sredina od sada biti bolja, presekao je gradonačelnik Severne Mitrovice, Goran Rakić, sa predstavnicima partnera u projektu. Sutra glavnom mitrovičkom ulicom neće šetati neko iz Bangladeša ili Nepala, nego mi, Mitrovčani – kazao je izvršni direktor Omladinskog-edukativnog kluba Sinergije, Stefan Veljković. Ova NVO je jedan od partnera na projektu. Sa svečanog presecanja vrpce za bokseve za kontejnere izveštavale su kolege sa lokalnih medija, na osnovu čijih priloga prenosimo informacije sa ovog sinergijskog događaja, s obzirom na to da opština Severna Mitrovica i kabinet gradonačelnika ni ovog puta KoSSev nisu obavestili o događaju.

Instaliranjem novih bokseva za kontejnere omogućava se lakše odnošenje smeća, rekao je pred novopostavljenim boksom gradonačelnik Severne Mitrovice, Goran Rakić.

Ovo je, ipak, „samo jedan od projekata“:

„Spomenuo bih projekat za reciklažu koji će biti na novoj deponiji na lokaciji Savina stena i što je veoma bitno, tretiranje medicinskog otpada. Ovim ćemo unaprediti i poboljšati životnu sredinu i uslove u kojima žive naši građani.“

Mislim da je ovo dokaz da, kako je rekla Adrijana Hodžić, „počinje nova era menadžiranja otpadom što će svakako rezultirati zdravijom životnom sredinom za sve građane koji žive u opštini Severna Mitrovica“, prenosi Radio Kosovska Mitrovica.

Izjave su čelni ljudi opštine dali u prisustvu predstavnika projektnih partnera – Evropske unije i GIZ-a.

„Prisustvo predstavnika EU je na neki način garant da će se promene videti ne samo u opštini Severna Mitrovica, već širom severa“ – dodala je Hodžić.

„Danas je samo početak. Radimo sa GIZ-om i radićemo sa četiri opštine da bismo postavili sistem koji bi uspešno prikupljao otpad i zaštitio životnu sredinu u sve četiri opštine, da bi mogli kvalitetno da iskoristimo projekat deponije koju već imamo u Zvečanu“ – rekao je predstavnik EU, Luiđi Brusa.

„Nadamo se da ćemo danas potpisati Memorandum o saradnji sa sve četiri opštine na severu Kosova gde se nadamo da ćemo poboljšati sistem prikupljanja i odlaganja otpada za sve četiri opštine na severu, za sve građane“ – rekao je programski menadžer GIZ-a, Kai Hofman.

I Omladinska edukativna organizacija Sinergija snažno podržava opštinu Severna Mitrovica u poboljšanju stanja životne sredine u našem gradu, istakao je izvršni direktor Sinergije Stefan Veljković.

„Sa današnjeg skupa je važno da pošaljemo samo jednu poruku – da nemamo dva grada i ako isprljamo naš grad, nemamo gde drugo. Sutra se ovom glavnom ulicom Kralja Petra Prvog neće šetati neko iz Bangladeša ili Nepala, nego mi, Mitrovčani, i ona će biti onoliko čista koliko mi budemo vodili računa o njoj,“ podcrtao je ovaj sinergijac.

Svi prisutni pred boksom za kontejnere danas su istakli da podržavaju poboljšanje stanja životne sredine.

Comments

comments

Preuzimanje i objavljivanje tekstova sa portala KoSSev nije dozvoljeno bez navođenja izvora. Hvala na poštovanju etike novinarske profesije.